অন্য ব্যবহারের জন্য বিদ্রোহী (দ্ব্যর্থতা নিরসন) দেখুন।

**বিদ্রোহী** কবিতা কাজী নজরুল ইসলামের বিখ্যাত কবিতাসমূহের মধ্যে একটি। ১৯২২ সালের ৬ জানুয়ারি, বিজলী পত্রিকায় কবিতাটি প্রথম প্রকাশিত হয়।  এরপর কবিতাটি মাসিক প্রবাসী পত্রিকার মাঘ ১৩২৮ সংখ্যায়, মাসিক সাধনা বৈশাখ ১৩২৯ সংখ্যায় ও ধূমকেতুতে (২২ আগস্ট ১৯২২) ছাপা হয়। প্রকাশিত হওয়া মাত্রই এটি ব্যাপক জাগরণ সৃষ্টি করে। দৃপ্ত বিদ্রোহী মানসিকতা এবং অসাধারণ শব্দবিন্যাস ও ছন্দের জন্য আজও বাঙালি মানসে কবিতাটি "চির উন্নত শির" বিরাজমান। 

কবিতাটির প্রথম প্রকাশ নিয়ে মতভেদ রয়েছে।প্রাণতোষ চট্টোপাধ্যায়ের মতে, '*বিদ্রোহী* কবিতা বিজলীতে প্রকাশেরও আগে মোসলেম ভারতে প্রকাশিত হয়।

ইতিহাস ও পটভূমি
---------------

১৯১৯ সালে প্রথম বিশ্বযুদ্ধ থেকে ফিরে কাজী নজরুল ইসলাম তার ঘনিষ্ঠ বন্ধু মুজাফফর আহমেদের সাথে কলকাতায় বসবাস শুরু করেন। ১৯২১ সালের ডিসেম্বরে, যখন তারা কলকাতার ৩/৪ সি তালতলা লেনে বসবাস করছিলেন, নজরুল কবিতাটি পেনসিলে লেখেন। মুজাফফর আহমেদের মতে, কবিতাটি প্রথম প্রকাশিত হয়েছিল ৬ জানুয়ারি ১৯২২ সালে সাপ্তাহিক *বিজলী পত্রিকায়। প্রকাশের পর, কবিতাটি ব্যাপক জনপ্রিয়তা লাভ করে এবং দ্য মোসলেম ভারত , প্রবাসী , মধুমতি* এবং সাধনা ম্যাগাজিন সহ অন্যান্য কিছু পত্রিকাও কবিতাটি প্রকাশ করে। ‘বিদ্রোহী’ সমিল মুক্তক মাত্রাবৃত্ত ছন্দে রচিত। বাংলা ভাষায় নজরুলই এই ছন্দের প্রবর্তক। এটি ৮টি স্তবক, ১৪৯টি পঙ্‌ক্তির একটি দীর্ঘ কবিতা।

কবিতাটি প্রথম ১৯২২ সালের অক্টোবর মাসে আর্য পাবলিশিং হাউস থেকে প্রকাশিত *অগ্নিবীণা বইয়ে অন্যান্য ১১টি কবিতার সাথে সংগ্রহ করা হয়েছিল।*

অধ্যাপক রফিকুল ইসলাম বলেন 

|  |  |  |
| --- | --- | --- |
| "| প্রথম বিশ্বযুদ্ধ, রাশিয়ার বলশেভিক বিপ্লব, ভারতে ব্রিটিশ বিরোধী আন্দোলন ও অসহযোগ আন্দোলন, তুরস্কে কামাল পাশার আবির্ভাব, বাংলা সাহিত্যের এসব পটভূমি নজরুলকে বিদ্রোহীর মতো কবিতা লেখার জন্য প্রভাবিত করেছে। | "|

কবিতার কথা
----------



বিদ্রোহী

বিদ্রোহী কবিতার আবৃত্তি

---

*এই ফাইলটি শুনতে অসুবিধা হচ্ছে? মিডিয়া সাহায্য দেখুন।*
বল বীর -  

বল উন্নত মম শির!  

শির নেহারি আমারি,  

নতশির ঐ শিখর হিমাদ্রির !  

  

বল বীর-  

বল মহাবিশ্বের মহাকাশ ফাড়ি'  

চন্দ্র সূর্য্য গ্রহ তারা ছাড়ি'  

ভূলোক দ্যুলোক গোলক ভেদিয়া,  

খোদার আসন 'আরশ' ছেদিয়া  

উঠিয়াছে চির-বিস্ময় আমি বিশ্ব-বিধাত্রীর !  

মম ললাটে রুদ্র-ভগবান জ্বলে রাজ-রাজটিকা দীপ্ত জয়শ্রীর!  

  

বল বীর -  

আমি চির-উন্নত শির !  

আমি চিরদুর্দ্দম, দুর্বিনীত, নৃশংস,  

মহা-প্রলয়ের আমি নটরাজ, আমি সাইক্লোন, আমি ধ্বংস,  

আমি মহাভয়, আমি অভিশাপ পৃথ্বীর!  

  

আমি দুর্ব্বার,  

আমি ভেঙে করি সব চুরমার!  

আমি অনিয়ম উচ্ছৃঙ্খল,  

আমি দ'লে যাই যত বন্ধন, যত নিয়ম কানুন শৃঙ্খল!  

আমি মানি নাকো কোন আইন,  

আমি ভরা-তরী করি ভরা-ডুবি, আমি টর্পেডো, আমি ভীম,  

  

ভাসমান মাইন!  

আমি ধূর্জ্জটী, আমি এলোকেশে ঝড় অকাল-বৈশাখীর!  

আমি বিদ্রোহী আমি বিদ্রোহী-সূত বিশ্ব-বিধাত্রীর!  

  

বল বীর -  

চির-উন্নত মম শির!  

আমি ঝঞ্ঝা, আমি ঘূর্ণী,  

আমি পথ-সম্মুখে যাহা পাই যাই চূর্ণী!  

আমি নৃত্য-পাগল ছন্দ,  

আমি আপনার তালে নেচে যাই, আমি মুক্ত জীবনানন্দ!  

আমি হাম্বীর, আমি ছায়ানট, আমি হিন্দোল,  

আমি চল-চঞ্চল, ঠুমকি' ছ'মকি'  

পথে যেতে যেতে চকিতে চমকি'  

ফিং দিয়া দিই তিন দোল্!  

আমি চপলা-চপল হিন্দোল!  

  

আমি তাই করি ভাই যখন চাহে এ মন যা',  

করি শত্রুর সাথে গলাগলি, ধরি মৃত্যুর সাথে পাঞ্জা,  

আমি উন্মাদ, আমি ঝঞ্ঝা!  

আমি মহামারী, আমি ভীতি এ ধরিত্রীর।  

আমি শাসন-ত্রাসন, সংহার আমি উষ্ণ চির-অধীর।  

  

বল বীর-  

আমি চির-উন্নত শির!  

আমি চির-দুরন্ত-দুর্ম্মদ,  

আমি দুর্দ্দম, মম প্রাণের পেয়ালা হর্দ্দম্ হ্যায়্ হর্দ্দম ভরপুর মদ।  

আমি হোম-শিখা, আমি সাগ্নিক, জমদগ্নি,  

আমি যজ্ঞ, আমি পুরোহিত, আমি অগ্নি!  

আমি সৃষ্টি, আমি ধ্বংস, আমি লোকালয়, আমি শ্মশান,  

আমি অবসান, নিশাবসান!  

আমি ইন্দ্রাণি-সূত হাতে চাঁদ ভালে সূর্য্য,  

মম এক হাতে-বাঁকা বাঁশের বাঁশরী, আর হাতে রণ-তুর্য্য।  

আমি কৃষ্ণ-কণ্ঠ, মন্থন-বিষ পিয়া ব্যথা বারিধির।  

আমি ব্যোমকেশ, ধরি বন্ধন-হারা ধারা গঙ্গোত্রীর।  

  

বল বীর-  

চির উন্নত মম শির।  

আমি সন্ন্যাসী, সুর-সৈনিক  

আমি যুবরাজ, মম রাজবেশ ম্লান গৈরিক!  

আমি বেদুঈন, আমি চেঙ্গিস,  

আমি আপনারে ছাড়া করি না কাহারে কুর্ণিশ!  

আমি বজ্র, আমি ঈশান-বিষাণে ওঙ্কার,  

আমি ইস্রাফিলের শিঙ্গার মহা-হুঙ্কার,  

আমি পিনাক-পাণির ডমরু-ত্রিশূল, ধর্ম্মরাজের দন্ড,  

আমি চক্র ও মহাশঙ্খ, আমি প্রণব-নাদ-প্রচন্ড!  

আমি ক্ষ্যাপা দূর্বাসা-বিশ্বামিত্র-শিষ্য,  

আমি দাবানল-দাহ, দাহন করিব বিশ্ব!  

আমি প্রাণ-খোলা-হাসি উল্লাস, - আমি সৃষ্টি-বৈরী মহাত্রাস,  

আমি মহা-প্রলয়ের দ্বাদশ রবির রাহু-গ্রাস!  

আমি কভু প্রশান্ত, - কভু অশান্ত দারুন স্বেচ্ছাচারী,  

আমি অরুণ খুনের তরুণ, আমি বিধির দর্প-হারী!  

আমি প্রভঞ্জনের উচ্ছাস, আমি বারিধির মহাকল্লোল,  

আমি উজ্জ্বল আমি প্রোজ্জ্বল,  

আমি উচ্ছল জল-ছল-ছল, চল-ঊর্মির হিন্দোল্ দোল!  

  

আমি বন্ধনহারা কুমারীর বেণী, তন্বী-নয়নে বহ্নি  

আমি ষোড়শীর হৃদি-সরসিজ প্রেম উদ্দাম, আমি ধন্যি  

আমি উন্মন মন উদাসীর  

আমি বিধবার বুকে ক্রন্দন-শ্বাস, হা-হুতাস আমি হুতাসীর  

আমি বঞ্চিত ব্যথা পথবাসী চিরগৃহহারা যত পথিকের  

আমি অবমানিতের মরম-বেদনা, বিষ-জ্বালা, প্রিয় লাঞ্ছিত বুকে গতি ফের  

আমি অভিমানী চির-ক্ষুব্ধ হিয়ার কাতরতা, ব্যথা সুনিবিড়  

চিত চুম্বন-চোর-কম্পন আমি থর-থর-থর প্রথম পরশ কুমারীর!  

  

আমি গোপন প্রিয়ার চকিত চাহনি, ছল করে দেখা অনুক্ষন  

আমি চপল মেয়ের ভালোবাসা, তার কাঁকন চুড়ির কন কন  

আমি চির-শিশু, চির-কিশোর  

আমি যৌবন-ভীতু পল্লীবালার আঁচর কাঁচলি নিচোর  

আমি উত্তর-বায়ু মলয়-অনিল উদাস পূরবী হাওয়া  

আমি পথিক কবির গভীর রাগিনী, বেণু বিনে গান গাওয়া  

আমি আকুল নিদাঘ-তিয়াসা, আমি রৌদ্র-রুদ্র রবি  

আমি মরু-নির্ঝর ঝর-ঝর, আমি শ্যামলিমা ছায়া-ছবি  

আমি তুরিয়ানন্দে ছুটে চলি, একি উন্মাদ আমি উন্মাদ  

আমি সাহসা আমারে চিনেছি আমার খুলিয়া গিয়াছে সব বাঁধ  

আমি উত্থান, আমি পতন, আমি অচেতন-চিতে চেতন  

আমি বিশ্বতোরণে বৈজয়ন্তী, মানব-বিজয়-কেতন!  

  

ছুটি ঝড়ের মতন করতালি দিয়া স্বর্গ-মর্ত্য করতলে,  

তাজী বোরবাক্ আর উচ্চৈস্রবা বাহন আমার হিম্মত-হ্রেস্বা হেঁকে চলে!  

  

আমি বসুধা-বক্ষে আগ্নিয়াদ্রি, বাড়ব-বহ্নি, কালানল  

আমি পাতালে মাতাল অগ্নি-পাথার-কলরোল-কল-কোলাহল  

আমি তড়িতে চড়িয়া উড়ে চলি জোর তুড়ি দিয়া দিয়া লম্ফ  

আমি ত্রাস সঞ্চারি ভূবনে সহসা সঞ্চারি ভুমকিম্প  

ধরি বাসুকির ফণা জাপটি  

ধরি স্বর্গীয় দূত জিব্রাইলের আগুনের পাখা সাপটি  

আমি দেব-শিশু, আমি চঞ্চল  

আমি ধৃষ্ঠ, আমি দাঁত দিয়া ছিঁড়ি বিশ্বমায়ের অঞ্চল!  

  

আমি অর্ফিয়াসের বাঁশরী  

মহা-সিন্ধু উতলা ঘুমঘুম  

ঘুম চুমু দিয়ে করি নিখিল বিশ্ব নিঝ্ঝুম  

মম বাঁশরীর তানে পাশরি  

আমি শ্যামের হাতের বাঁশরী  

আমি রুষে উঠি যবে ছুটি মহাকাশ ছাপিয়া  

ভয়ে সপ্ত নরক হাবিয়া দোজখ নিভে নিভে যায় কাঁপিয়া  

আমি বিদ্রোহ-বাহী নিখিল আখিল ব্যাপিয়া!  

  

আমি শ্রাবন-প্লাবন-বন্যা  

কভূ ধরনীরে করি বরনীয়া, কভূ বিপুল ধ্বংস ধন্যা  

আমি ছিনিয়া আনিব বিষ্ণু-বক্ষ হইতে যুগল কন্যা  

আমি অন্যায়, আমি উল্কা, আমি শনি  

আমি ধূমকেতু-জ্বালা, বিষধর কাল-ফণী  

আমি ছিন্নমস্তা চন্ডী, আমি রণদা সর্বনাশী  

আমি জাহান্নামের আগুনে বসিয়া হাসি পুষ্পের হাসি!  

  

আমি মৃন্ময়, আমি চিন্ময়  

আমি অজর অমর অক্ষয়, আমি অব্যয়  

আমি মানব দানব দেবতার ভয়  

বিশ্বের আমি চির দূর্জয়  

জগদীশ্বর-ঈশ্বর আমি পুরুষোত্তম সত্য  

আমি তাথিয়া তাথিয়া মথিয়া ফিরি এ স্বর্গ-পাতাল মর্ত্য  

আমি উন্মাদ, আমি উন্মাদ  

আমি চিনেছি আমারে, আজিকে আমার খুলিয়া গিয়াছে সব বাঁধ  

আমি পরশুরামের কঠোর কুঠার  

নিঃক্ষত্রিয় করিব বিশ্ব, আনিব শান্তি শান্ত উদার  

আমি হল বলরাম স্কন্ধে  

আমি উপড়ি ফেলিব অধীন বিশ্ব অবহেলে নব সৃষ্টির মহানন্দে।  

  

মহা-বিদ্রোহী রণ-ক্লান্ত  

আমি সেইদিন হব শান্ত  

যবে উৎপীড়িতের ক্রন্দন-রোল আকাশে বাতাসে ধ্বনিবে না  

অত্যাচারীর খড়গ কৃপাণ ভীম রণ-ভূমে রণিবে না  

বিদ্রোহী রণক্লান্ত  

আমি সেই দিন হব শান্ত  

আমি বিদ্রোহী ভৃগু, ভগবান-বুকে এঁকে দিই পদ-চিহ্ন  

আমি স্রষ্টা-সুদন, শোক-তাপ-হানা খেয়ালী বিধির বক্ষ করিব ভিন্ন  

আমি বিদ্রোহী ভৃগু, ভগবান-বুকে এঁকে দিব পদ-চিহ্ন  

আমি খেয়ালী বিধির বক্ষ করিব ভিন্ন আমি চির-বিদ্রোহী বীর--  

বিশ্ব ছাড়ায়ে উঠিয়াছি একা চির-উন্নত শির!

অভ্যর্থনা
---------

### পাঠক জনপ্রিয়তা

বিজলী পত্রিকায় ১৯২২ সালের ৬ জানুয়ারি, ২২ পৌষ ১৩২৮ বঙ্গাব্দ শুক্রবারে প্রথম কাজী নজরুল ইসলামের "বিদ্রোহী" কবিতাটি প্রথম প্রকাশিত হয়। কবিতাটি প্রকাশের পর হতেই নজরুল সকলের কাছে পরিচিত হতে থাকেন এবং নানানভাবে সমাদৃত হন। নলিনীকান্ত সরকার সেসময় বিজলী পত্রিকাটির সম্পাদক ছিলেন। বিদ্রোহী কবিতা প্রকাশনার দিন বিজলী পত্রিকা পরপর দুই বার ছাপতে হয়েছিল, যার সংখ্যা ছিলো ২৯ হাজার। মুজাফফর আহমদের কাছ থেকে জানা যায়, সেদিন কমপক্ষে দুই লাখ মানুষ বিদ্রোহী পড়েছিল।

### বিশিষ্ট ব্যক্তিবর্গের সমাদর

কাজী নজরুল ইসলামের ‘বিদ্রোহী’ কবিতার প্রশংসা করে বুদ্ধদেব বসু বলেছিলেন, 

> মনে হলো এমন কিছু আগে কখনো পড়িনি
> 
> 

 এরপর তিনি আরো এক স্থানে বলেন 

|  |  |  |
| --- | --- | --- |
| "| বাংলা সাহিত্য বিশ শতকে রবীন্দ্র প্রভাব এতো সর্বগ্রাসী হয়েছিল, মনে হচ্ছিল, এর বাইরে যাওয়া যাবে না, যতক্ষণ না বিদ্রোহী কবিতার নিশান উড়িয়ে হইহই করে নজরুল এসে হাজির হলেন। | "|

### বিদ্রোহী স্মরণে

২০২১ সালের ২৫ ডিসেম্বর 'বিদ্রোহী' কবিতার শতবর্ষ উপলক্ষে জাতীয় কবির সমাধিস্থলে অনুষ্ঠিত হয়েছে শত কন্ঠে বিদ্রোহী কবিতা পাঠ। এ পাঠের আয়োজন করে নজরুল চর্চা কেন্দ্র বাঁশরী।

সমালোচনা এবং প্রতিক্রিয়া
-------------------------

### ভাব চুরির অভিযোগ

মুজফফর আহমদ -এর বই হতে জানা যায়, 'বিদ্রোহী' ছাপা হওয়ার পর কবি মোহিতলাল মজুমদার দাবী করেছিলেন যে, তার 'আমি' শীর্ষক একটি লেখার ভাব নিয়ে নজরুল কবিতাটি লিখেছে, কিন্তু কোন ঋণ স্বীকার করেনি। এই প্রসঙ্গে রবীন্দ্রনাথ গুপ্ত ও 'বিংশ শতাব্দী'-তে লিখেছিলেন, মোহিতলাল মজুমদারের 'আমি' প্রবন্ধের ভাববস্তুর সঙ্গে নজরুলের বিখ্যাত 'বিদ্রোহী' কবিতাটির সাদৃশ্য অত্যন্ত স্পষ্ট। তবে অন্যান্য সাহিত্যিকগণ এবং মুজফফর আহমদ নিজেও তাদের সেই দাবিকে সম্পূর্ণরূপে নাকোচ করে দেন।

### বিদ্রূপ

নজরুলের বিদ্রোহী প্রকাশিত হবার পর কয়েকজন কবি একে কোনো কবিতার আওতাতেই ফেলতে রাজি ছিলেন না। আর তারই পরিপ্রেক্ষিতে তারা এর ব্যঙ্গাত্মক রূপ প্রকাশ করতে থাকেন। বিদ্রোহী কবিতার ব্যাঙ্গ করে সজনীকান্ত দাস 'ব্যাঙ' নামে একটি কবিতাও লিখেছিলেন, যা শনিবারের চিঠি পত্রিকায় ছাপা হয়েছিল। সেখানে তিনি প্যারোডি করে লিখেছিলেন,

আমি ব্যাঙ!  

 লম্বা আমার ঠ্যাং ।   

আমি ব্যাঙ!   

আমি সাপ!   

আমি ব্যাঙেরে গিলিয়া খাই,   

আমি বুক দিয়ে হাঁটি ইঁদুর ছুঁচোর গর্তে ঢুকিয়া যাই। 

### ব্রিটিশদের প্রতিক্রিয়া

এই কবিতা সেই সময় নিষিদ্ধ করা হবে কিনা, সেটা নিয়ে ব্রিটিশ গোয়েন্দাদের মধ্যে অনেক দ্বিধাদ্বন্দ্ব ছিল।

অধ্যাপক রফিকুল ইসলাম বলছেন,

|  |  |  |
| --- | --- | --- |
| "| আনুষ্ঠানিকভাবে নিষিদ্ধ ঘোষণা না করলেও যেখানেই এসব পত্রিকা পেতো, সেগুলো জব্দ করতো। আনুষ্ঠানিকভাবে না হলেও অনানুষ্ঠানিকভাবে একপ্রকার নিষিদ্ধ ছিল | "|

অভিযোজন
-------

### রূপান্তর (বিদ্রোহী গান)

১৯৪৯, মতান্তরে ১৯৫২ সালে সংক্ষিপ্তাকারে ‘বিদ্রোহী’র সুর করেছিলেন প্রবাদপ্রতিম সংগীতগুরু, লোক ও নজরুলসংগীতশিল্পী এবং সুরকার গিরীন চক্রবর্তী। আর এতে কন্ঠ দিয়েছিলেন সংগীতশিল্পী শেখ লুৎফর রহমান এবং অভিনেতা ও গায়ক আরিফুল হক। ১৯৬৫ সালে বিদ্রোহী’ কবিতায় সম্পূর্ণ নতুন এবং আধুনিক জোড়ালো একটি সুরারোপ করেছিলেন বাংলাদেশের শহীদ গায়ক ও সুরকার আলতাফ মাহমুদ।

### জনপ্রিয় মাধ্যমে ব্যবহার

ভারতীয় চিত্রনায়ক জিৎ অভিনীত এবং ২০১৪ সালে মুক্তিপ্রাপ্ত ভারতীয় বাংলা চলচ্চিত্র 'দ্য রয়েল বেঙ্গল টাইগার' এবং ২০১৯ সালে মুক্তিপ্রাপ্ত ভারতীয় বাংলা ভাষার নাট্যধর্মী চলচ্চিত্র 'কণ্ঠ'-তে নজরুলের বিদ্রোহী কবিতাটি ব্যবহৃত হয়েছে।

আরো দেখুন
---------

* অগ্নিবীণা
* বিজলী
* বিদ্রোহী (গান)

তথ্যসূত্র
---------

1. 1 2 3 4 5 6 7 8  "নজরুলের 'বিদ্রোহী' কবিতাটি একশো বছর আগে যেভাবে লেখা হয়েছিল"। *BBC News বাংলা*। সংগ্রহের তারিখ ২০২২-০১-১৬।
2. ↑  "কাজী নজরুল ইসলাম: 'বিদ্রোহী' কবিতার একশো বছর, ১৯২১ সালের ডিসেম্বর মাসে যেভাবে লেখা হয়েছিল"। বিবিসি বাংলা।
3. ↑  *প্রথম আলো পত্রিকা  ওয়েব্যাক মেশিনে আর্কাইভকৃত ২০১২-০৭-১৩ তারিখে*
4. ↑  ":: যায় যায় দিন ::"। *web.archive.org*। ২০১৫-০৩-১৫। Archived from the original on ২০১৫-০৩-১৫। সংগ্রহের তারিখ ২০২২-০১-১৬। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
5. ↑  আচার্য, সুব্রত; কলকাতা (২০১৭-০৫-২৫)। "'বিদ্রোহী' কবিতার আঁতুড়ঘর"। *The Daily Star Bangla* (ইংরেজি ভাষায়)। সংগ্রহের তারিখ ২০২২-০১-১৬।
6. ↑  কাজী, অনিন্দিতা (২০২১-১২-২২)। "শতবর্ষেও চির উন্নত তব শির"। *প্রথম আলো*। সংগ্রহের তারিখ ২০২২-০৬-১৬।
7. ↑  "Daily Amardesh -ঢাকা, বৃহস্পতিবার ২৭ ডিসেম্বর ২০১২, ১৩ পৌষ ১৪১৯, ১৩ সফর ১৪৩৪ হিজরী"। *web.archive.org*। ২০১৫-০৩-১৫। Archived from the original on ২০১৫-০৩-১৫। সংগ্রহের তারিখ ২০২২-০১-১৬। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
8. ↑  "চির-উন্নত মম শির :: শেষের পাতা :: কালের কণ্ঠ"। *web.archive.org*। ২০১৫-০৩-১৫। Archived from the original on ২০১৫-০৩-১৫। সংগ্রহের তারিখ ২০২২-০১-১৬। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
9. ↑  "Daily Amardesh -ঢাকা, রোববার ২৩ ডিসেম্বর ২০১২, ৯ পৌষ ১৪১৯, ৯ সফর ১৪৩৪ হিজরী"। *web.archive.org*। ২০১৫-০৩-১৫। Archived from the original on ২০১৫-০৩-১৫। সংগ্রহের তারিখ ২০২২-০১-১৬। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
10. ↑  "শতকণ্ঠে 'বিদ্রোহী' কবিতা পাঠ | কালের কণ্ঠ"। *Kalerkantho*। ২০২১-১২-২৬। সংগ্রহের তারিখ ২০২২-০১-১৭।
11. ↑  ডেস্ক, অনলাইন। "যেভাবে লেখা হয়েছিল নজরুলের 'বিদ্রোহী' কবিতা"। *DailyInqilabOnline* (ইংরেজি ভাষায়)। সংগ্রহের তারিখ ২০২২-০৫-০২।
12. 1 2  রহমান, মতিউর। "বিদ্রোহী গান"। *Prothomalo*। সংগ্রহের তারিখ ২০২২-০১-১৮।
13. ↑  "Bidrohi (বিদ্রোহী)- Jeet (জিৎ) The Royal Bengal Tiger (2014)"।
14. ↑  "কাজী নজরুল ইসলামকে কন্ঠ'র ট্রিবিউট - জিয়ো বাংলা"। *JiyoBangla* (ইংরেজি ভাষায়)। সংগ্রহের তারিখ ২০২২-০১-১৭।
15. ↑  "BIDROHEE | KAJI NAJRUL ISLAM | KONTTHO | NANDITA | SHIBOPROSAD | PAOLI | JAYA"।

বহিঃসংযোগ
---------

* কাজী নজরুল ইসলাম প্রবেশদ্বার
* সাহিত্য প্রবেশদ্বার

* বাংলা কবিতা ওয়েবসাইটে বিদ্রোহী কবিতা
* যেভাবে লেখা হয়েছিল নজরুলের ‘বিদ্রোহী’ কবিতা
* ইউটিউবে বিদ্রোহী কবিতার আবৃত্তি